钦定古今图书集成/明伦汇编/氏族典/第301卷 > 《廖用贤尚友录》 > 梁琛
## 钦定古今图书集成/明伦汇编/氏族典/第301卷 > 《廖用贤尚友录》 > 梁琛

按《前燕录》：琛，广平人也。初为吕护参军，护败，遂仕慕
容氏，为中书著作郎，转给事黄门侍郎。𬀩时，琛以大
鸿胪奉使于秦，侍辇苟纯副之。琛至长安，苻坚方畋
于万年，欲引见琛。琛曰：“秦使至燕，燕之君臣朝服备
礼，洒扫宫庭，然后敢见。今秦王欲野见之，使臣不敢
闻命。”坚嘉琛有奉命之才，乃为之改行宫，百僚陪位，
然后延之如燕朝之仪。琛从兄奕，先在秦为尚书郎，
会罢，坚使典客，馆于奕舍。琛语有司曰：“昔诸葛兄弟
各处三国，及瑾为吴聘蜀，与诸葛亮惟公朝相见，退
无私面，君子之志。往贤盛事，余窃慕之。今使之即安
私室，所不敢也。”竟不馆奕。坚乃敕奕数来就邸舍，与
琛卧起间问东国起居，琛曰：“今二国鼎据，兄弟并蒙
荣宠。琛之在燕，亦犹兄之在秦，论其本心，各有所在。
琛欲言东国之美，恐非西国之所欲闻；欲言其恶，复
非臣子所得论也。兄何用问为！”坚闻而嘉之。王猛劝
坚留琛，坚不许。留秦月馀，厚礼遣归。琛每应对，不先
告纯，纯甚恨之。及归，纯言于𬀩曰：“琛在长安，与王猛
甚亲善，疑有异谋。琛”又数称秦王坚及王猛之美，且
言“秦将兴师，宜为之备。”已而秦果伐燕，皆如琛言。𬀩
乃疑琛知其情，收琛系狱。苻坚入邺，释之，除中书著
作郎。王猛表为主簿，领记室督。